ইচ্ছে ছিল। কিন্তু অভাবের সংসারে হাল ধরতে গিয়ে আর লেখাপড়া চালানো সম্ভব হয়নি। মাধ্যমিক পাশ করেই লেখাপড়ায় ইতি টানতে হয়েছিলো বলরাম মণ্ডলকে। একই অবস্থা হয়েছিলো তার স্ত্রী কল্যাণী মণ্ডলেরও। মাধ্যমিকের পরে বিয়ে হয়ে যাওয়ায় আর স্কুলের পাট চোকাতে হয়েছিল।

কিন্তু নদীয়ার ধানতলা থানার বহিরগাছির মণ্ডল দম্পতির মনে সুপ্ত ইচ্ছা থেকেই গিয়েছিল। ছেলে বিপ্লব মণ্ডল মাধ্যমিক পাশ করার পরে যখন তার মা ও বাবাকে আবার স্কুলে ভর্তি হয়ে লেখাপড়া নতুন করে শুরু করতে বলল, তখন আর দু’বার ভাবেনি মণ্ডল দম্পতি। 

ছেলের ও তার স্কুল হাজরাপুর উচ্চ মাধ্যমিক বিদ্যালয়ের শিক্ষকদের অনুপ্রেরণায় ছেলের সঙ্গেই একাদশ শ্রেণিতে ভর্তি হয়েছিলেন বলরাম ও কল্যাণী মণ্ডল। আর বুধবার বাবা, মা ও ছেলে একসাথে উচ্চ মাধ্যমিক পরীক্ষায় বসলেন। 

বহিরগাছি উচ্চ বিদ্যালয়ে সিট পড়েছে মণ্ডল পরিবারের। প্রথম দিন বাংলা পরীক্ষার শেষে পরীক্ষা ভালোই হয়েছে বলে জানালেন মণ্ডল পরিবার। এবার লক্ষ্য, বাকি পরীক্ষাগুলোও ভাল করে দেওয়া। কারণ, ভাল রেজাল্ট করে ছেলে ও স্কুলের মুখ উজ্জ্বল করতে হবে।
আর পরীক্ষার প্রথমদিন মণ্ডল দম্পতিকে সাহস জোগাতে পরীক্ষা কেন্দ্রে হাজির ছিলেন হাজরাপুর হাইস্কুলের প্রধান শিক্ষকও। তাঁর আশা, এঁদের দেখে আরও বহু মানুষ অনুপ্রাণিত হবেন যাঁরা কোনও কারণে লেখাপড়া ছেড়ে দিতে বাধ্য হয়েছিলেন।